**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**“DĖL BIUDŽETINĖS ĮSTAIGOS KLAIPĖDOS MIESTO SPORTO BAZIŲ VALDYMO CENTRO TEIKIAMŲ ATLYGINTINŲ PASLAUGŲ KAINŲ NUSTATYMO“**

2017-09-08

**1. Sprendimo projekto esmė, tikslai ir uždaviniai.**

Sprendimo projekto tikslas – nustatyti biudžetinės įstaigos Klaipėdos miesto sporto bazių valdymo centro teikiamų atlygintinų paslaugų kainos dydžio nustatymo metodiką bei patvirtinti sporto bazių paslaugų kainas nuo 2018 metų sausio 1 d.

Šiuo sprendimo projektu taip pat siekiama pripažinti netekusiais galios iki šiol galiojusius Tarybos sprendimus, kuriais buvo nustatytos teikiamų paslaugų kainos.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 37 punktu, kuriame numatyta išimtinė tarybos kompetencija. Viena iš tokių - kainų ir tarifų už savivaldybės biudžetinių įstaigų teikiamas atlygintinas paslaugas nustatymas.

Nuo šių metų sausio 1 dienos BĮ Klaipėdos „Viesulo“ sporto centro patikėjimo teise valdytos šešios sporto bazės buvo perduotos BĮ Klaipėdos miesto sporto bazių valdymo centrui, kuris šiuo metu administruoja daugiausia sporto bazių ir naudodamasis įdiegta centralizuota sporto bazių užimtumo tinklelio koordinavimo sistema teikia sporto bazių paslaugas fiziniams bei juridiniams asmenims. Primename, kad Klaipėdos miesto savivaldybės taryba 2016 m. gruodžio 22 d. sprendimu Nr. T2-299 patvirtino Klaipėdos miesto biudžetinių sporto įstaigų sporto bazių paslaugų teikimo ir naudojimo tvarkos aprašą ir nusprendė, kad *naudojimasis sporto bazėmis* (biudžetinėms sporto įstaigoms jų pagrindinei veiklai vykdyti; viešosioms sporto įstaigoms, kurių savininkė ar dalininkė yra Klaipėdos miesto savivaldybė; sporto šakų aukščiausiųjų lygų komandoms bei Europos klubinių komandų taurių turnyrų dalyviams; Klaipėdos miesto sporto šakų rinktinėms) *neatlygintinai* yra teikiamas tik iki 2018 m. sausio 1 d.

Šiuo metu galiojančios sporto bazių paslaugų kainos nebeatitinka realios situacijos, nes buvo skaičiuotos skirtingu laikotarpiu taikant įvairias metodikas, o per keletą metų keitėsi ne tik darbo užmokestis, bet ir energetinių išteklių, įvairių paslaugų kainos.

**3. Kokių rezultatų laukiama.**

Teikiamu sprendimo projektu nuo 2018 metų sausio 1 d. bus patvirtintos naujos BĮ Klaipėdos miesto sporto bazių valdymo centro teikiamų paslaugų kainos bei nustatyta teikiamų paslaugų kainos dydžio nustatymo metodika.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Administracija parengė sporto bazių teikiamų paslaugų kainos dydžio nustatymo metodiką, kur į vienos sporto bazės paslaugos 1 valandos kainą eurais įskaičiuojama:

* vienos sporto bazės visų su paslaugos teikimu susijusių sąnaudų, t. y. šildymo ir sistemos priežiūros, elektros, vandentiekio, kanalizacijos, komunalinių atliekų tvarkymo, priešgaisrinės ir turto apsaugos, turto draudimo, einamojo remonto ir kitų paslaugų bei panaudotų prekių, susijusių su bazės priežiūra ir paslaugos teikimu, metinė suma;
* viso administracinio, ūkinio ir aptarnaujančio personalo, susijusio su sporto bazės priežiūra, valdymu ir aptarnavimu, darbo užmokesčio ir soc. draudimo, kvalifikacijos kėlimo ir komandiruočių, transporto, spaudinių, ryšių, užimtumo koordinavimo paslaugų sąnaudų metinė suma;
* bazės užimtumas, valandų skaičius per metus;
* procentinė išraiška sumos, skirtos paslaugai teikti naudojamo ilgalaikio turto atnaujinimui ir jo naudingųjų savybių atstatymui, 5 proc.;
* viso pastato, kuriame įkurta sporto bazė, plotas, kv. m;
* sporto bazės plotas, kv. m.

Siekiant užtikrinti teisingą atlygio už sporto bazių teikiamas atlygintinas paslaugas dydį, kartą metuose siūloma įvertinti faktinių sąnaudų ir sporto bazių faktiniai užimtumo pokyčius ir atsižvelgiant į juos perskaičiuoti atlygį už teikiamas paslaugas, keičiant jį nuo kitų kalendorinių metų.

Atkreipiame dėmesį, kad BĮ Klaipėdos miesto sporto bazių valdymo centro sporto ir sveikatingumo bazės, adresu Smiltynės g. 13, Klaipėda, nakvynės paslaugos 1 paros kaina asmeniui pagal šią metodiką nebuvo perskaičiuota.

**6. Lėšų poreikis sprendimo įgyvendinimui.**

Pritarus šiam sprendimo projektui visos sporto įstaigoms reikės planuoti lėšas 2018 metams, kad jos galėtų atsiskaityti už sporto bazių paslaugas, kurios reikalingos vystomų sporto šakų ugdomajam procesui užtikrinti.

Sprendimui įgyvendinti papildomų lėšų nereikia. Klaipėdos miesto sporto bazių valdymo centras pagal naujus įkainius planuoja surinkti pajamų tiek pat kiek numatoma įstaigoje išlaidų. Pagal patvirtintą 2017 m. programos sąmatą savivaldybės biudžeto asignavimų apimtis įstaigos išlaikymui – 740,8 tūkst. Eur. Taip pat 2017 m. skirta iš savivaldybės biudžeto asignavimų įstaigos pastatų patalpų ir įrenginių atnaujinimo darbams ­– 216,7 tūkst. Eur.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės.

Nuo 2018 metų sausio 1 dienos už visas sporto bazių teikiamas paslaugas bus mokama pagal patvirtintus įkainius, kurie bus nustatomi taip, kad būtų padengtos visos būtinosios su paslaugos teikimu susijusios pagrįstos sąnaudos. Sporto organizacijos, kurios iki šiol naudojosi sporto bazių paslaugomis neatlygintinai, atsakingiau planuos savo užsiėmimų laiką, o tai leis efektyviai paskirstyti laisvas valandas sporto bazėse bei padidinti jų užimtumą.

Neigiamos pasekmės.

Tikėtinas nepasitenkinimas iš privačių sporto klubų atstovų, kuriems iki šiol sporto bazių paslaugos buvo teikiamos neatlygintinai.

PRIDEDAMA. Teisės aktų projektų antikorupcinio vertinimo pažyma, 5 lapai.

Sporto ir kūno kultūros skyriaus vedėjas Saulius Paliulis